Pretoria-onluste: 24 vas wat glo plunderTalle winkels is Dinsdagnag (21 Junie 2016) in Pretoria geplunder. Foto: Twitter Minstens 24 mense is Vrydag in hegtenis nadat ŉ winkelsentrum vroeër vandeesweek tydens die Pretoria-onluste in die noorde van die stad geplunder is. Volgens lt.genl. Khomotso Phahlane, waarnemende polisiekommissaris, word die sukses toegeskryf aan ŉ deur-tot-deur-soektog deur die polisie in Mabopane. Mabopane Mall het onder plunderaars deurgeloop nadat gewelddadige betogings regoor die stad uitgebreek het nadat die ANC Thoko Didiza as sy burgemeesterskandidaat vir die Tshwane-metroraad benoem het. Klere-, meubel-, selfoon- en kruidenierswarewinkels is in die winkelsentrum geplunder. Phahlane het gesê ŉ spesiale operasie is van stapel gestuur om na die gesteelde goedere te soek en dat dit tot dusver ŉ sukses is. Meer inhegtenisnemings word verwag soos wat die operasie voortduur. Die polisie het onder meer beslag gelê op klere, yskaste, beddens en boumateriaal. “Die gesteelde goedere word by die polisie gestoor en ons gaan met die sakeondernemings werk om dit te identifiseer,” het Phahlane gesê. Lees alle vorige berigte oor die Pretoria-onluste op Maroela Media.